|  |
| --- |
|  |
| BALATONRENDES KÖZSÉG |
| ***POLGÁRMESTERÉTŐL*** |
| 8255 Balatonrendes, Fő utca 1. |

*A határozati javaslatot törvényességi szempontból megvizsgáltam: Wolf Viktória jegyző*

**ELŐTERJESZTÉS**

**POLGÁRMESTERI HATÁROZATHOZ**

***Energiamegtakarítási intézkedési terv felülvizsgálata***

**A Kormány 40/2020.(III.11.) rendeletében az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki.**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdése rögzíti, hogy *„Veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja. Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.”*

A Belügyminisztérium és a Miniszterelnökség 2020. március 27. napján kiadott tájékoztatója értelmében A katasztrófavédelmi törvény 46.§ (4) bekezdése alapján sem a képviselő-testület, sem a bizottságok ülésének Magyarország helyi önkormányzatairól szóló 2011. évi CLXXXIX. törvény szerinti összehívására nincs lehetőség, a képviselő-testület valamennyi hatáskörét a polgármester gyakorolja, a képviselő-testületnek veszélyhelyzetben nincs döntési jogköre. A tájékoztató leírja azt is, hogy arra természetesen van mód, főleg a kialakult járványügyi helyzetben a polgármester emailben vagy más módon kikérje a képviselő-testület tagjainak véleményét, a döntés felelőssége azonban a polgármesteré.

**Az energiahatékonyságról szóló 2015. évi LVII. törvény 2017. január 1. napjától kötelező feladatként írja elő az önkormányzatok számára, hogy a tulajdonukban levő közintézményekre ötévente energiamegtakarítási intézkedési tervet kell készíteniük. Az elkészült anyagot az önkormányzatoknak a Nemzeti Energetikusi Hálózat felé minden év március 31. napjáig kell megküldeniük.**

**A vonatkozó jogszabályokról az alábbiakban adok tájékoztatást:**

*2015. évi LVII. törvény*

*11/A. §**A közintézményi tulajdonban és használatban álló, közfeladat ellátását szolgáló épület vagy épületrész üzemeltetéséért és fenntartásáért felelős szervezet vezetője:*[***25***](https://optijus.hu/optijus/lawtext/1-A1500057.TV#sup25)

*a) ötévente a Hivatal által elkészített és az energiahatékonysági tájékoztató honlapon közzétett minta szerinti energiamegtakarítási intézkedési tervet készít, amit a készítés évében március 31-ig köteles feltölteni a Nemzeti Energetikusi Hálózat által üzemeltetett online felületre;*

*b) végrehajtja az energiamegtakarítási intézkedési tervet, a teljesítésről évente jelentést készít, amit a tárgyévet követő év március 31-ig köteles feltölteni a Nemzeti Energetikusi Hálózat által üzemeltetett online felületre;*

*c) a Nemzeti Energetikusi Hálózat által üzemeltetett online felületen az e törvény végrehajtására kiadott kormányrendeletben foglaltak szerint bejelenti az épületre vagy épületrészre vonatkozó energiafogyasztási adatokat;*

*d) gondoskodik az energiahatékonysági tájékoztató honlapon közzétett módszertan alapján az épület vagy épületrész használóinak energiahatékonysági szemléletformálásáról és a b) pont szerinti éves jelentésben erről beszámol;*

*e) együttműködik a Nemzeti Energetikusi Hálózattal az a)-d) pontban meghatározott feladatok ellátása során,*

*f) a Nemzeti Energetikusi Hálózat által üzemeltetett online felületre feltölti és változás esetén frissíti az épületre vagy épületrészre vonatkozó adatokat, energetikai tanúsítványt, energetikai auditot;*

**Balatonrendes Község Önkormányzata 2017. évben külső független szakértő segítségével a törvényben előírt ötéves energiamegtakarítási tervet elkészítette a Balatonrendes Község Önkormányzata és Kultúrház épületre vonatkozóan.**

**A jogszabályi előírások továbbá arra is kötelezik az önkormányzatokat, hogy az elkészített energiamegtakarítási intézkedési tervben foglaltakat felülvizsgálják, és az erről szóló jelentést minden év március 31. napjáig küldjék meg a Nemzeti Energetikusi Hálózat részére.**

**A Hivatal azt a feladatot kapta, hogy az elfogadott intézkedési terv felülvizsgálatát elvégezze. Jelen előterjesztés mellékletét képezi az energiamegtakarítási intézkedési terv a közintézmény vonatkozásában, illetve annak átdolgozott, felülvizsgálati anyaga, mely tartalmazza a következő években megvalósítandó feladatokat az energiamegtakarítás érdekében. A jogszabályi előírások szerint az érintett ingatlanra vonatkozóan szükséges gyűjteni az energiafogyasztási adatokat, melyet a Hivatalnak a Nemzeti Energetikusi Hálózat online felületére kell feltöltenie.**

**Jelen előterjesztésemet Balatonrendes Község Önkormányzata Képviselő-testületének a határozathozatalt megelőzően, véleményének kikérése és hozzájárulásának kérése céljából előzetesen elektronikus úton megküldöm.**

Balatonrendes, 2020. június 11.

|  |  |
| --- | --- |
|  | **Lenner István**  polgármester |

**BALATONRENDES KÖZSÉG ÖNKORMÁNYZATA POLGÁRMESTERÉNEK**

**…/2020.(VI….) HATÁROZATA**

**Balatonrendes Község Önkormányzatának Polgármestere a katasztrófavédelemről és a hozzá kapcsolódó egyes törvények módosításáról szóló**

**2011. évi CXXVIII. törvény 46.§ (4) bekezdése szerinti hatáskörében eljárva,**

**Balatonrendes Község Önkormányzata Képviselő-testületének**

**véleménye kikérésével és hozzájárulásával a következő**

**HATÁROZATOT**

**hozom.**

Az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében Magyarország Kormánya által a 40/2020.(III.11.) Kormányrendeletben kihirdetett veszélyhelyzetre tekintettel és a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdése szerinti hatáskörömben eljárva **Balatonrendes Község Önkormányzata Energiamegtakarítási intézkedési terv felülvizsgálatát elfogadom és felkérem a Badacsonytomaji Közös Önkormányzati Hivatal illetékes ügyintézőjét, hogy a Nemzeti Energetikusi Hálózat részére küldje meg.**

**Határidő: azonnal**

**Felelős: Gyimesi Mónika műszaki ügyintéző**